Misere (rime à Ch. Lamy)

Misere ch'est un poéme à Charles Lamy.

MISERE

Jusse a l' saison d'à qu' ch' est qu'y fait dins l' Nord
Si méchaint timps au couraint de l' jornée
Qu'in n'os'rot point laicher in quien déhors
Ni s'in aller, bien couvert, in tornèe :

Deux fos pa s'maine arrivot d' vaint l' mason,
Où j' tiens, doreux, à l' coyette m' famille,
In viux mindiaint, tout bochu, fin grison,
S' trînaint à peine aveuc l'aid' d'eun' béquille,
A pieds décaux, pa ch'frod bleuis, inflès,
N'ayaint su l' corps qu'eun' mince et courtt' rouière,
In patalon, plein d' boue et défilés,
Tell mint troés tous les deux, d'vaint d'rière,
Qu'a vingt indrots, in aperchuvot s' piau.
Et d'ssus s'n'attenne inondé pa s' tigniasse
Fort einmèlèe, eune espece d' capiau
Partout couvert d'à peu pres deux dogts d' crasse
Etaint à l' mode y n'a déjà biau timps,
Parel à cheux qu'in va mett' dins chés caimps
Pour impêcher ch'z osiaux d' mier cheull' graine.

Sitôt d' vaint l' porte, acouv'té, sins aria,
Y d'mourot la gueurlottaint a fair' peine
Et marmottot tros quatt' Ave-Maria.
Adon, m' tiott' fille in acoutaint s' prière,
Margrè cheull' peur qu'y li faisot d'tout près,
Vitt' li portot, mûché d'rière s' mère,
L' restaint d'sin r'pas qu'all' conservot esprès.
Comme a s' sauvot, sitôt faite s'n aumône.
Chaq' fos ch'minape obliant sin malheur,
Arot donné tous chés fricots du monne
Pou l'imbrasser et l' serrer su sin cœur.
Car in a biau n'avoir qu'eun' méchaintt' mine
Ett' viux, crasseux, déloq'té, prope à rien,
In sint tout d' mêm' fonn' sin cœur dins s' poitrine,
A l' vu' d'eun' mioche, apeurée, offraint l' sien.

Pis, d'vaint d' partir, brayaint les yiux de s' tiête,
Par ches carriaux y cachot tous ses miux
Afin d' povoir cor eur' vvétier m' fillette
Qui d puis longtimps, n' pensot pus à ch' pauv' viux.

Ch. Lamy.

 Référinches 
 Revue du Nord de la France,  Henry Carnoy  (1861-1930) et Alcius Ledieu  (1850-1912) Directeurs de publication, pache 14 , (Paris) janvier 1893, 
 http://catalogue.bnf.fr/ark:/12148/cb328592463
 https://gallica.bnf.fr/ark:/12148/bpt6k1246078/f19.item#

 Vir étou 
 Visions (poinme) à Charles Lamy.
catégorie:Poinme